સવારના સત્રમાં સ્થિર ખુલ્યા પછી શેરોમાં વેચવાલી વધતાં સેન્સેક્સ સતત ઘસાતો ગયો હતો અને છેલ્લે 218.10 ઘટીને 36,324.17ની સપાટીએ બંધ રહ્યો હતો. નિફ્ટી એક સપ્તાહમાં ફરી 11,000ની નીચે સરકી હતી અને 76.25 પોઇન્ટ ઘટીને 10,977.55ના સ્તરે બંધ રહી હતી. ગત્ સપ્તાહમાં જોવાયેલી 10,975ની સપાટીથી માત્ર બે પોઇન્ટ ઊપર બંધ રહેતાં ફરી 100 દિવસની મુવિંગ એવરેજની નજીક સરકી છે. ટેકનિકલી બજાર અંત્યત નબળા તબક્કામાંથી પસાર થઈ રહ્યું છે અને હવે જો અહિંથી ઘટશે તો 10,800 સુધી ગબડવાની સંભાવના છે એમ ટેકનિકલ એનાલિસ્ટ વિનોદ માહવાએ જણાવ્યું હતું. તેઓનું માનવું હતું કે, હાલ બજારમાં તેજીના વિશ્વાસનો અભાવ છે. આને કારણે સારા કારણો પણ ડિસ્કાઉન્ટ થઈ જતાં હોવાથી હવે જો બજાર કોન્સોલિડેશન તબક્કામાં નહીં આવે તો સેન્ટીમેન્ટ વધુ ખરડાશે. બેન્ચમાર્ક જેવા કે સેન્સેક્સ-નિફ્ટી છેલ્લા એક મહિનામાં છ ટકા સામે સ્મોલ અને મિડ કેપ આંકમાં નવથી દસ ટકા સુધીનો ઘટાડો જોવાયો હોવાથી બ્રોડબેઇઝ વેચવાલીનું દબાણ વધુ રહ્યું છે. રોકાણકારોના પોર્ટફોલિયોમાં તો લગભગ સરેરાશ 14-15 ટકા સુધીનો ઘટાડો થયો હોવાનું વધુમાં માહવાનું કહેવું હતું.